### Resume

Vejle Kommune har modtaget brev fra Ankestyrelsen, hvori de orienterer om offentliggørelse af praksisundersøgelse af sanktioner af jobparate og aktivitetsparate borgere ved udeblivelse fra tilbud eller samtale, og samtidig beder de Byrådet om en tilbagemelding på, hvad undersøgelsens resultater giver anledning til for Vejle Kommune. I den forbindelse har forvaltningen udarbejdet udkast til udtalelse, som er vedhæftet sagen.

### Sagsfremstilling

Baggrund

Hvad er en praksisundersøgelse

En praksisundersøgelse er en undersøgelse af udvalgte kommuners praksis inden for et bestemt emne på eksempelvis beskæftigelsesområdet. Ved en praksisundersøgelse gennemgår Ankestyrelsen et udvalg af sager fra kommunerne inden for det valgte emne. Ankestyrelsen forholder sig til, om praksis og sagsbehandling i de konkrete sager er i overensstemmelse med lovgivningen og Ankestyrelsens praksis. En praksisundersøgelse bruges bl.a. til at præcisere, hvad Ankestyrelsens praksis er på et bestemt område. Kommunerne får således klarhed om, hvordan Ankestyrelsen fortolker konkret lovgivning, og dermed har kommunen mulighed for at skabe overblik og læring.

Ankestyrelsen gennemfører i alt tre praksisundersøgelser af kommunernes brug af sanktionsreglerne for Styrelsen for Arbejdsmarked og Rekruttering (STAR). Den første praksisundersøgelse belyser ti kommuners afgørelse om sanktioner i 95 tilfældigt udvalgte sager. Kommuner, der deltager i en praksisundersøgelse, er forpligtede til at behandle undersøgelsens resultater i Byrådet, og dermed forholde sig til, hvordan kommunen kan forbedre deres praksis på området.

Sanktionsreglerne blev ændret den 1. januar 2020, blandt andet for at gøre det lettere for ledige borgere at forstå reglerne og konsekvenserne af ikke at stå til rådighed. For eksempel blev det lovpligtigt for kommunerne at vejlede borgeren mundtligt og skriftligt ved første samtale i kommunen, og derefter genvejlede borgeren senest hver 6. måned.

Hvad er en sanktion

Ankestyrelsen skelner mellem, hvordan kommuner sanktionerer henholdsvis jobparate og aktivitetsparate kontanthjælpsmodtagere. Det skyldes, at der er forskellige krav til jobparate og aktivitetsparate kontanthjælpsmodtagere.

* Jobparat – kommunen vurderer, at borgeren er i stand til at påtage sig et ordinært arbejde, som gør pågældende i stand til at forsørge sig selv inden for tre måneder
* Aktivitetsparat – kommunen vurderer ikke, at borgeren er i stand til at påtage sig et ordinært arbejde, som gør den pågældende i stand til at forsørge sig selv inden for tre måneder.

Der er flere hensyn til de aktivitetsparate borgere, hvis kommunen skal træffe afgørelse om sanktion. En kommune må eksempelvis ikke sanktionere en aktivitetsparat borger, hvis kommunen vurderer, at en sanktion ikke fremmer borgerens rådighed. Kommunen er også forpligtet til at vurdere, om der er en rimelig grund til, at den aktivitetsparate borger ikke står til rådighed. Dette skal altid dokumenteres.

Borgere, der modtager hjælp til forsørgelse, som eksempelvis kontanthjælp, har en pligt til at stå til rådighed. Det gælder rådighed for arbejdsmarkedet, men også for de indsatser, som skal være med til at bane vejen for at komme i arbejde. At stå til rådighed handler om, at borgeren udnytter sine arbejds- og uddannelsesmuligheder, herunder:

* Møder op til indkaldte samtaler i jobcentret
* Deltager aktivt i beskæftigelsesrettede tilbud anvist af jobcenteret.

Medmindre, der er en god grund til, at det ikke er muligt at overholde rådighedspligten for borgeren, skal der falde en sanktion, når borger eksempelvis udebliver fra en samtale.

Den offentliggjorte praksisundersøgelse

I juni 2021 er Vejle Kommune blevet udpeget til at deltage i Ankestyrelsens praksisundersøgelse af sanktioner af jobparate og aktivitetsparate borgere ved udeblivelse af tilbud eller samtale efter § 36 eller § 37 i Lov om aktiv socialpolitik.

Vejle Kommune blev udpeget sammen med ni andre kommuner til at deltage, og har i den forbindelse indsendt 12 tilfældigt udvalgte sager inden for målgruppen fra perioden januar til april 2021, hvoraf 11 blev udtaget til konkret gennemgang.

Praksisundersøgelsen er blevet offentliggjort den 21. april 2022, og i den forbindelse har Ankestyrelsen sendt en orientering om offentliggørelse, der indeholder resultat af undersøgelsen, samt anmodning om tilbagemelding fra Byrådet. I anmodningen fremgår det, at Ankestyrelsens undersøgelse af kommunens praksis skal behandles af Byrådet, jf. Retssikkerhedslovens § 79 a, stk. 1. Det fremgår også, at Ankestyrelsen beder Byrådet om at oplyse, hvad undersøgelsens resultat giver anledning til.

Ankestyrelsens praksisundersøgelse om sanktioner er vedlagt som bilag.

Caroline Clausen resultat

Det offentliggjorte resultat af praksisundersøgelsen indeholder en samlet gennemgang af 95 sager fordelt på 10 kommuner. Samlet viser praksisundersøgelsen, at der er udfordringer med myndighedssagsbehandlingen i praksis. Blandt andet viser undersøgelsen, at;

* 45 af afgørelserne i praksisundersøgelsen er i overensstemmelse med lovgivning og praksis
* 48 af afgørelserne i praksisundersøgelsen ville blive ændret på det foreliggende grundlag, hvis de var forelagt Ankestyrelsens Beskæftigelsesudvalg som klagesager
* 2 af afgørelserne i praksisundersøgelsen var ikke tilstrækkeligt oplyste til, at Ankestyrelsen kunne vurdere, om afgørelserne var i overensstemmelse med lovgivning og praksis.

Ankestyrelsen har i undersøgelsen lavet en juridisk gennemgang af de 11 sager om sanktion fra Jobcenter Vejle. Fire sager handler om jobparate borgere, og syv sager handler om aktivitetsparate borgere. Kun i én sag om en af de jobparate borgere, vurderer Ankestyrelsen, at afgørelsen er korrekt.

Ankestyrelsen vurderer i praksisundersøgelsen, at 10 ud af 11 afgørelser om sanktion ville blive ændret, hvis borgeren havde klaget til Ankestyrelsen. Dette skyldes både mangler vedrørende de materielle betingelser samt forvaltningsretlige fejl. Eksempler på dette er, at:

* Manglede dokumentation for, at borgeren er vejledt korrekt og i overensstemmelse med den særlige vejledningsforpligtelse, som jobcentret er underlagt på kontanthjælpsområdet
* Der mangler dokumentation for, at jobcentret har undersøgt, om en sanktion fremmer borgerens rådighed, som det skal, når der er tale om aktivitetsparate borgere, og om der er en rimelig grund til, at borgeren ikke står til rådighed
* Ingen af afgørelserne om sanktion af aktivitetsparate borgere overholder forvaltningslovens krav til begrundelse.

Anbefalinger fra Ankestyrelsen

I praksisundersøgelsen kommer Ankestyrelsen med en række anbefalinger til kommunerne. Anbefalingerne er knyttet op på de regler, der fremgår af lovgivningen og Ankestyrelsens praksis på området, og som kommuner i forvejen skal være bekendt med.

Ud over anbefalingerne har Ankestyrelsen udarbejdet en tjekliste, som de anbefaler, at kommuner anvender i sagsbehandlingen. Forvaltningen tager anbefalingerne til efterretning, og sikrer, at de anbefalinger, der ikke allerede er implementeret på området, bliver det.

Handleplan

Allerede inden Jobcenter Vejle deltog i praksisundersøgelsen, havde man konstateret, at organisationen i højere grad skulle understøtte driften, da der var behov for en opgradering af faglige kompetencer og niveau, og behov for et forøget ledelsestilsyn. På baggrund heraf blev der gennemført en organisationsændring pr. 1. juli 2021. Det betød blandt andet, at de faglige konsulenter blev organiseret tæt på driften, at der blev oprettet et center, som har ansvaret for kvalitetssikringen på tværs af Jobcenter Vejle. Endelig er der indgået aftale med PWC omkring forbedret koncept for ledelsestilsyn med virkning fra 1. november 2021.

Med baggrund i egne konstateringer og praksisundersøgelsen har Vejle Kommune fundet det nødvendigt at udarbejde en handleplan for håndtering af sanktioner i Jobcenter Vejle.

Formålet med handleplanen er at sikre borgerens retssikkerhed, at lovgivningen overholdes, og at sagsbehandlingen sker i overensstemmelse med udarbejdet procedure på området.

Handleplanen består af følgende elementer:

Oprettelse af taskforce

For at sikre implementering af handleplanen, er der nedsat en taskforce, som består af fire faglige konsulenter, der referer til centerledergruppen i Jobcenter Vejle.

Kvalitetssikring

* Gennemgang af procedure med udgangspunkt i Ankestyrelsens tjeklister, herunder flow-chart til sager, hvor borger oplyser om sygdom. Dette indebærer, at den nuværende procedure gennemgås og tilrettes efter Ankestyrelsens anbefalinger i det omfang, hvor det er nødvendigt. Taskforce har allerede igangsat dette, som forventes afsluttet medio juni 2022.
* Gennemgang af hver enkelt medarbejders sager på sanktionsområdet med henblik på at identificere opkvalificeringsbehov igangsættes i juni 2022. Dette indebærer, at der laves en kortlægning af den enkelte medarbejders brug af sanktioner og efterfølgende analyse af, om sanktioner håndteres i forhold til den lovgivning og den procedure, der ligger på området. Det forventes at kunne lave første nedslag i august 2022. Kortlægning af brug af sanktioner er en del af det faste ledelsestilsyn, og den enkelte afsnitsleder i Jobcenter Vejle har ansvaret for, at kortlægningen bliver gennemført

* Fremtidige sanktioner skal gennem kvalitetssikring før, der bliver truffet afgørelse om sanktion. Dette betyder konkret, at der indføres en model, hvor både indstilling til sanktion og afgørelse om sanktion kvalitetssikres. Kvalitetssikring udføres af medarbejder, faglig konsulent og afsnitsleder i det relevante afsnit. Centerledelsen i Jobcenter Vejle er ansvarlig for, at modellen iværksættes medio juni 2022

Gennemgang

* De 10 sager, hvor der i praksisundersøgelsen er fundet fejl, ændres i overensstemmelse med praksisundersøgelsens resultater. Dette igangsættes straks efter Byrådets behandling af sagen den 22. juni 2022. Taskforce varetager denne opgave
* Taskforce gennemgår tidligere sanktioner på de borgere, som får en ny sanktion. Der gennemgås sanktioner tilbage til 1. januar 2020, hvor nuværende sanktionsregler trådte i kraft. Hvis en tidligere afgørelse ikke er i overensstemmelse med Ankestyrelsens anvisninger, genoptages sagen med henblik på ny afgørelse. Dette igangsættes straks efter Byrådets behandling af sagen den 22. juni 2022.

Evaluering

Indsatserne i handleplanen evalueres første gang primo oktober 2022, og dernæst primo januar 2023.

Taskforce fremlægger evalueringen for Jobcenter Vejles centerledergruppe, som tager stilling til, hvorvidt der er behov for yderligere tiltag eller justeringer.

Handleplanen er med som bilag til sagen.

Forvaltningen har udarbejdet udkast til udtalelse fra Byrådet, som er vedhæftet som bilag til sagen. Ligeledes er bilag med procedure for håndtering af sanktioner i Jobcenter Vejle vedhæftet sagen.

Den videre proces

Efter behandling i Arbejdsmarkedsudvalget går sagen videre til godkendelse i Byrådet den 22. juni 2022. Herefter sendes Byrådets udtalelse til Ankestyrelsen.

### Klima og resiliensvurdering

Ingen bemærkninger.

### Sagens videre forløb

Sagen skal behandles i Byrådet, som skal godkende udtalelsen.

### Historik

Økonomi- og arbejdsmarkedsdirektøren indstiller 2. juni 2022, pkt. 58:

at Arbejdsmarkedsudvalget anbefaler Byrådet at godkende udtalelse til Ankestyrelsen.

Beslutning fra Arbejdsmarkedsudvalget, 2. juni 2022, pkt. 58:

Arbejdsmarkedsudvalget anbefaler Byrådet at godkende udtalelse til Ankestyrelsen.

### Beslutning

Godkendt.

Fraværende:

Sonny Lauritsen, i stedet mødet Nicolai Frederiksen

Steven Kristensen.